Polisieman sterf toe hy dieseldiewe agterna sit(Foto verskaf deur die Valke) ŉ Polisiebeampte is dood en ŉ tweede beseer toe hulle vermeende dieseldiewe in Mpumalanga wou voorkeer. ŉ Beampte van misdaadintelligensie in Middelburg, Mpumalanga, het Maandagoggend ŉ wenk van ŉ informant ontvang oor die diefstal van diesel by ŉ myn naby die N4, sê kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke). Die beampte het sy kollega van Middelburg-speurdiens gekontak en hulle het saam in ŉ staatsvoertuig, ŉ wit Toyota Hilux-dubbelkajuitbakkie, met die Stoffbergpad na die toneel gery. “Hulle het op pad ŉ geel tenkwa teëgekom wat by die beskrywing gepas het wat die informant deurgegee het. Hulle het ŉ U-draai gemaak en die voertuig voorgekeer. Drie mans het uit die vragmotor gespring en op die beamptes losgebrand.” Een van die beamptes is geskiet en het later aan sy beserings beswyk. Die tweede beampte het ernstige beserings opgedoen en is na ŉ hospitaal in Middelburg geneem vir behandeling. “Drie pistole met 25 patrone en vyf selfone is op die misdaadtoneel gevind,” voeg Sekgotodi by. (Foto verskaf deur die Valke) Genl.maj. Gerber, provinsiale hoof van die Valke, het die aanval veroordeel. Hy doen ŉ beroep op enigiemand wat moontlik die voorval gesien het of enige verdere inligting het om met inligting na vore te kom. “Dit is ŉ baie hartseer dag wanneer polisiebeamptes tydens die uitvoer van hul pligte doodgeskiet word,” het Gerber bygevoeg. Enigiemand met inligting kan kol. Nkoana kontak by 071 481 3503 of kapt. Maboko by 071 481 3098.